**Konsulentordningen for forskere ved ANIS**

**Hvem**Konsulentordning er for forskere, ph.d.-studerende og specialestuderende ved ANIS.

**Hvad**Konsulentordningen skal primært anvendes som hjælp til selvhjælp samt ved opstart af projekter til at afklare behovet for statistikerindsats i projekterne. Det kan være til egentlig deltagelse i projektet eller som vejleder for en ph.d.-studerende. I begge tilfælde indgår statistikeren (som kan være en anden end konsulenten) på lige fod med andre projektdeltagere i projektet, og der skal afsættes de nødvendige ressourcer til dette i projektbudgettet.

For forskere, ph.d.‐studerende og kandidatstuderende, hvor der ikke er en statistiker direkte involveret i projektet, tilbydes kortvarig konsulentbistand, hvor konsulenten alene rådgiver efter en kort og præcis fremstilling af problemstillingen. For ph.d.‐studerende og kandidatstuderende har hovedvejleder pligt til at hjælpe med en klar og præcis beskrivelse af problemstillingen. Herefter giver konsulenten råd, men deltager ikke i selve analysen af data, kvalitetskontrol og tolkning. Det er forskeren/den studerende, som er ansvarlig for analysen og tolkning af resultaterne. Der kan dog eventuelt være et til to opfølgende møder med henblik på at drøfte sidstnævnte.

En konsultation har til formål at belyse statistiske spørgsmål om forsøgsdesign, overvejelser om analysemetoder og drøftelse af mulige softwaremæssige løsninger. I princippet fungerer en konsultation som hjælp til selvhjælp i forbindelse med statistikken. En konsultation har normalt et omfang på max. 1-2 timer, hvorfor egentlig datahåndtering og analyse ikke kan tilbydes. Ved basale problemer med R eller SAS (ikke statistiske modeller o. lign.) henvises til ANIS’ datagruppe, som kan hjælpe med umiddelbare programtekniske problemer og problemer omkring dataudtræk fra ANIS’ databaser.

**Bookning**Bookning af konsultation sker ved at skrive en mail til Leslie Foldager (leslie@anis.au.dk) med en kort beskrivelse af projekt og/eller problemstilling, der ønskes bistand til. Leslie melder tilbage med et muligt tidspunkt for et møde. Afhængig af efterspørgsel kan der forekomme ventetid. Konsultationer vil som udgangspunkt blive lagt på torsdage, og der afsættes 1 time til mødet. Ved behov aftales opfølgning med et nyt møde eller på anden vis.